(25)
 При разследването се установи, че следните продукти притежават едни и същи основни физически и химически характеристики, както и една и съща основна употреба:
 —
 разглежданият продукт;
 —
 продуктът, произвеждан и продаван от производителите износители на вътрешния пазар на КНР и Индонезия;
 —
 продуктът, произвеждан и продаван в Съюза от промишлеността на Съюза.
 (26)
 Поради това Комисията заключи, че тези продукти са сходни продукти по смисъла на член 1, параграф 4 от основния регламент.
 3. ВЕРОЯТНОСТ ОТ ПРОДЪЛЖАВАНЕ ИЛИ ПОВТОРНО ВЪЗНИКВАНЕ НА ДЪМПИНГА
 3.1. КНР
 3.1.1. Предварителни бележки
 (27)
 В съответствие с член 11, параграф 2 от основния регламент беше проучено дали се извършва дъмпинг и дали изтичането на срока на действие на съществуващите мерки има вероятност да доведе до продължаване или повторно възникване на дъмпинга.
 (28)
 Въпреки че е имало значителен внос на разглеждания продукт по време на разследвания период в рамките на преразглеждането, нито един от китайските производители износители, предмет на съответните мерки, не оказа съдействие в настоящото разследване. Следователно изложените по-долу констатации, направени във връзка с вероятността от продължаване или повторно възникване на дъмпинга, се основаваха на статистически данни, както и на данни, съдържащи се в искането за преразглеждане с оглед изтичане на срока на действие на мерките.
 3.1.2. Дъмпинг по време на разследвания период в рамките на преразглеждането
 3.1.2.1. Държава аналог
 (29)
 В съответствие с член 2, параграф 7, буква а) от основния регламент беше направено необходимото за идентифицирането на трета държава с пазарна икономика за установяване на цени или на конструирана стойност, с помощта на които да се определи нормалната стойност.
 (30)
 В известието за започване Комисията уведоми заинтересованите страни, че предвижда да използва Индонезия като подходяща държава аналог, и прикани заинтересованите страни да представят коментари. Такива коментари не бяха получени. Комисията потърси съдействие от производители в Индонезия. Бяха изпратени писма и съответните въпросници на всички известни индонезийски производители износители.
 (31)
 Един от индонезийските производители износители заяви интерес и предостави твърде непълни отговори на въпросника. Комисията не получи отговор на последващото си писмо с искане дружеството да допълни своя отговор. Съвкупността от получени данни беше толкова непълна, че не можеше да бъде използвана за определяне на нормалната стойност. В резултат на това индонезийският производител износител вече не може да бъде считан за оказващ съдействие. Съответно не беше възможно да се получи съдействие от страна на Индонезия.
 (32)
 Според информацията, с която разполага Комисията, производство на разглеждания продукт има само в Съюза и двете засегнати държави. Въпреки това статистическите данни на Евростат сочеха към ограничени количества износ на разглеждания продукт от Съединените американски щати (САЩ) за Съюза по време на разглеждания период. Тъй като натриевият цикламат е забранен за употреба в САЩ, това вероятно е въпрос на неправилно класиране, но въпреки това Комисията се свърза с органите на САЩ, за да идентифицира потенциални производители на разглеждания продукт в САЩ, ако има такива. Не са получени данни за наличието на такива производители.
 (33)
 Съответно не беше оказано съдействие от нито един потенциален производител от държавата аналог.
 3.1.2.2. Нормална стойност
 (34)
 В съответствие с член 2, параграф 7,